32012R0070
L 032/1
SLUŽBENI LIST EUROPSKE UNIJE
18.01.2012.
UREDBA (EU) br. 70/2012 EUROPSKOG PARLAMENTA I VIJEĆA
od 18. siječnja 2012.
o statističkim izvješćima u vezi s cestovnim prijevozom robe
(preinačena)
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 338. stavak 1.,
uzimajući u obzir prijedlog Europske komisije,
nakon prenošenja nacrta zakonodavnog akta nacionalnim parlamentima,
u skladu s redovnim zakonodavnim postupkom (1),
budući da:
(1)
Uredba Vijeća (EZ) br. 1172/98 od 25. svibnja 1998. o statističkim izvješćima u vezi s cestovnim prijevozom tereta (2) znatno je izmijenjena nekoliko puta. Budući da su potrebne daljnje izmjene, Uredbu je potrebno preinačiti radi jasnoće.
(2)
Radi provedbe zadaća koje su joj povjerene u kontekstu zajedničke prometne politike, Komisija mora imati na raspolaganju usporedive, pouzdane, usklađene, redovne i sveobuhvatne statističke podatke o opsegu i razvoju cestovnog prijevoza robe vozilima koja su registrirana u Uniji i o stupnju iskorištenosti vozila koja obavljaju taj prijevoz.
(3)
Nužno je prikupiti sveobuhvatne regionalne statističke podatke o prijevozu robe i putovanjima vozila.
(4)
Stoga je prikladno osigurati da se regionalno podrijetlo i odredište prijevoza unutar Unije opisuje na istoj osnovi kao i kod nacionalnog prometa i napravi poveznica između prijevoza robe i putovanja vozila mjerenjem stupnja iskorištenosti vozila koja obavljaju taj prijevoz.
(5)
U skladu s načelom supsidijarnosti, stvaranje zajedničkih statističkih normi za pripremu usklađenih informacija može se lakše postići samo na razini Zajednice, dok će se podaci prikupljati u svakoj državi članici u nadležnosti tijela i institucija koje su odgovorne za prikupljanje službenih statističkih podataka.
(6)
Uredba (EZ) br. 223/2009 Europskog parlamenta i Vijeća od 11.ožujka 2009. o europskoj statistici (3) daje referentni okvir za odredbe propisane ovom Uredbom, posebno one koje se odnose na pristup izvorima administrativnih podataka, na financijsku isplativost dostupnih resursa i povjerljivost statističkih podataka.
(7)
Priopćavanje pojedinačnih podataka, nakon što su isti učinjeni anonimnim, nužno je za procjenu sveukupne točnosti rezultata.
(8)
Važno je osigurati odgovarajuću dostupnost statističkih podataka.
(9)
S obzirom na poseban zemljopisni položaj Malte, njene kratke cestovne relacije, ograničenu cestovnu mrežu i neproporcionalno opterećenje koje bi prikupljanje takvih podataka uzrokovalo malteškim vlastima, Maltu treba izuzeti.
(10)
Kako bi se uzeo u obzir gospodarski i tehnološki razvoj, ovlasti donošenja akata u skladu s člankom 290. Ugovora o funkcioniranju Europske unije treba prenijeti na Komisiju u odnosu na ažuriranje dijela 1. Priloga I., osim promjena vezanih uz neobaveznost traženih informacija, i na prilagodbe priloga od II. do VII. Od posebne je važnosti da Komisija obavi potrebna savjetovanja tijekom pripremnog rada, uključujući ona sa stručnjacima. Komisija, pri pripremi i izradi delegiranih akata, mora osigurati istovremeni, pravovremeni i odgovarajući prijenos mjerodavnih dokumenata Europskom parlamentu i Vijeću.
(11)
Kako bi se osigurali ujednačeni uvjeti za provedbu ove Uredbe, provedbene ovlasti treba prenijeti na Komisiju. Te bi se ovlasti trebale izvršavati u skladu s Uredbom (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (4),
DONIJELI SU OVU UREDBU:
Članak 1.
Predmet i područje primjene
1. Svaka država članica za Uniju sastavlja statističke podatke o cestovnom prijevozu robe vozilima za cestovni prijevoz robe koja su registrirana u toj državi članici i o putovanjima koja su obavila ta vozila.
2. Ova se Uredba ne primjenjuje na cestovni prijevoz robe sljedećim vozilima:
(a)
vozilima za cestovni prijevoz robe čija dopuštena masa ili dimenzije prelaze dopuštene granice u predmetnim državama članicama;
(b)
poljoprivrednim vozilima, vojnim vozilima i vozilima državne ili lokalne uprave, uz iznimku vozila za cestovni prijevoz robe koja pripadaju javnim tvrtkama, a posebno željezničkim tvrtkama.
Svaka država članica može isključiti iz opsega primjene ove Uredbe vozila za cestovni prijevoz robe čija je nosivost ili najveća dopuštena masa ispod određene granice. Ta granica ne smije prelaziti indeks nosivosti od 3,5 tona ili najveću dopuštenu masu od 6 tona u slučaju pojedinačnih motornih vozila.
3. Ova se Uredba ne primjenjuje na Maltu sve dok broj malteških vozila za cestovni prijevoz robe koja imaju dozvolu za obavljanje međunarodnog cestovnog prijevoza robe ne prelazi 400 vozila. U tu svrhu, Malta svake godine Eurostatu dostavlja informacije o broju vozila za cestovni prijevoz robe koja imaju dozvolu za obavljanje međunarodnog cestovnog prijevoza robe najkasnije do kraja ožujka koji slijedi nakon godine na koju se odnosi broj vozila za cestovni prijevoz robe.
Članak 2.
Definicije
Za potrebe ove Uredbe primjenjuju se sljedeće definicije:
(a)
„cestovni prijevoz robe”: svaki prijevoz robe ostvaren pomoću vozila za cestovni prijevoz robe;
(b)
„vozilo za cestovni prijevoz”: cestovno vozilo opremljeno motorom koji je jedini izvor njegovog pogona, koje se obično upotrebljava za cestovni prijevoz osoba ili robe, ili za cestovnu vuču vozila za prijevoz osoba ili robe;
(c)
„cestovno vozilo za prijevoz robe”: cestovno vozilo konstruirano isključivo ili primarno za prijevoz robe (teretni automobil, prikolica, poluprikolica);
(d)
„vozilo za cestovni prijevoz robe”: svako pojedinačno cestovno vozilo ili kombinacija cestovnih vozila, kao što je tegljač s poluprikolicom ili teretni automobil s prikolicom, konstruirano za prijevoz robe;
(e)
„teretni automobil”: kruto cestovno vozilo konstruirano isključivo ili primarno za prijevoz robe;
(f)
„tegljač”: vozilo za cestovni prijevoz konstruirano isključivo ili primarno za vuču drugih cestovnih vozila koja nemaju vlastiti pogon (prvenstveno poluprikolica):
(g)
„prikolica”: cestovno vozilo za prijevoz robe koje je konstruirano da ga vuče teretni automobil;
(h)
„poluprikolica”: cestovno vozilo za prijevoz robe bez prednje osovine koje je konstruirano tako da se dio vozila ili značajni dio tereta oslanja na tegljač;
(i)
„kombinacija tegljač s poluprikolicom”: tegljač spojen s poluprikolicom;
(j)
„kombinacija teretnog automobila s prikolicom”: teretni automobil spojen s prikolicom ili vozilo s prikolicom koje ima priključenu dodatnu prikolicu;
(k)
„registriran”: upisan u registar vozila za cestovni prijevoz koji vodi službeno tijelo države članice bez obzira dobiva li se s registracijom i registracijska pločica.
U slučaju prijevoza kombinacijom vozila za cestovni prijevoz, odnosno kombinacijom tegljača s poluprikolicom ili teretnog automobila s prikolicom, kada su vozilo za cestovni prijevoz robe i prikolica ili poluprikolica registrirani u različitim državama, smatra se da je cijelo vozilo registrirano u državi u kojoj je registrirano vozilo za cestovni prijevoz robe;
(l)
„nosivost”: najveća masa robe koju je odredilo nadležno tijelo države u kojoj je registrirano vozilo.
Kada je vozilo za cestovni prijevoz robe kombinacija vozila koji se sastoji od teretnog automobila s prikolicom, indeks nosivosti takve kombinacije vozila je zbroj indeksa nosivosti teretnog automobila i prikolice;
(m)
„najveća dopuštena masa”: ukupna masa vozila (ili kombinacije vozila) dok ono stoji i spremno je za vožnju i masa tereta koju je dopustilo nadležno tijelo države u kojoj je registrirano vozilo;
(n)
„Eurostat”: odjel Komisije koji je nadležan za obavljanje zadaća Komisije u području pripreme statističkih podataka Unije.
Članak 3.
Prikupljanje podataka
1. Države članice prikupljaju statističke podatke koji se odnose na sljedeća područja:
(a)
vozila;
(b)
putovanja;
(c)
robu.
2. Statističke varijable u svakom području, njihove definicije i razine u okviru klasifikacije koje su korištene za njihovu raščlambu navedene su u prilozima od I. do VII.
3. Prilikom određivanja metode za prikupljanje statističkih podataka, države se članice suzdržavaju od provedbe formalnosti na granicama između država članica.
4. Komisija je ovlaštena donositi, ako je potrebno, delegirane akte u skladu s člankom 8. vezano uz ažuriranje dijela 1. Priloga I., samo kako bi uzela u obzir promjene zbog gospodarskog i tehnološkog razvoja, osim promjena vezanih uz neobaveznost potrebnih informacija.
Komisija je također ovlaštena donositi, ako je potrebno, delegirane akte u skladu s člankom 8. vezano uz prilagodbu priloga od II. do VII. kako bi uzela u obzir gospodarski i tehnološki razvoj.
Prilikom izvršavanja svojih ovlasti u skladu s ovim stavkom, Komisija osigurava da doneseni delegirani akti ne nameću značajan dodatan administrativni teret na države članice i ispitanike.
Članak 4.
Preciznost statističkih rezultata
Države članice osiguravaju takve metode za prikupljanje i obradu statističkih podataka koje osiguravaju da su statistički podaci koji se prenose u skladu s ovom Uredbom dovoljno precizni da omoguće Komisiji da ima na raspolaganju usporedive, pouzdane, usklađene, redovne i sveobuhvatne statističke podatke, pritom uzimajući u obzir strukturna obilježja cestovnog prijevoza u državama članicama.
Za potrebe prvog stavka, Komisija, putem provedbenih propisa, donosi podrobna tehnička pravila vezano uz preciznost traženih statističkih podataka. Ti se provedbeni propisi donose u skladu s postupkom ispitivanja iz članka 9. stavka 2.
Članak 5.
Prijenos statističkih rezultata Eurostatu
1. Države članice svako tromjesečje prenose Eurostatu provjerene pojedinačne podatke koji odgovaraju varijablama iz članka 3. i koji su navedeni u Prilogu I. bez navođenja naziva, adrese i registracijskog broja.
Takav prijenos, ako je prikladno, uključuje statističke podatke koji se odnose na prethodna tromjesečja za koja su podaci bili privremeni.
2. Komisija putem provedbenih propisa donosi procedure za prijenos podataka iz stavka 1., uključujući, ako je prikladno, statističke tablice utemeljene na tim podacima. Ti se provedbeni propisi donose u skladu s postupkom ispitivanja iz članka 9. stavka 2.
3. Prijenos podataka iz stavka 1. obavlja se u roku 5 mjeseci od kraja svakog tromjesečnog razdoblja promatranja.
Prvi prijenos obuhvaća prvo tromjesečje 1999.
Članak 6.
Objava statističkih rezultata
Statistički rezultati vezani uz cestovni prijevoz robe objavljuju se najkasnije 12 mjeseci od kraja razdoblja na koje se odnose.
Komisija, putem provedbenih propisa, donosi pravila o objavljivanju statističkih rezultata u odnosu na cestovni prijevoz robe, uključujući strukturu i sadržaj rezultata koji će biti objavljeni. Ti se provedbeni propisi donose u skladu s postupkom ispitivanja iz članka 9. stavka 2.
Članak 7.
Izvješća
1. Države članice prosljeđuju Eurostatu, na dan ili prije datuma slanja prvih tromjesečnih informacija, izvješće o metodama koje su korištene za prikupljanje statističkih podatka.
Države članice isto tako prosljeđuju Eurostatu pojedinosti o svim bitnim promjenama u metodama koje se koriste za prikupljanje statističkih podataka.
2. Države članice Eurostatu svake godine osiguravaju informacije o broju uzoraka, stopama nedostajućih odgovora i, u obliku standardnih pogrešaka ili intervala pouzdanosti, o pouzdanosti glavnih statističkih rezultata.
3. Do 31. prosinca 2014. i svake 3 godine nakon toga, Komisija Europskom parlamentu i Vijeću podnosi izvješće o provedbi Uredbe. U izvješću se ocjenjuje, u prvom redu, kvaliteta prenesenih statističkih podataka, metode prikupljanja podataka te administrativna opterećenja država članica i ispitanika. Izvješće, ako je prikladno, prate prijedlozi izmjena popisa varijabli, uzimajući u obzir nalaze povezanih projekata, posebno onih o emisijama zagađivača zraka koje uzrokuje cestovni prijevoz robe.
Članak 8.
Obavljanje prijenosa ovlasti
1. Ovlast za donošenje delegiranih akata dodjeljuje se Komisiji podložno uvjetima utvrđenim u ovom članku.
2. Ovlast za donošenje delegiranih akata iz članka 3. stavka 4. dodjeljuje se Komisiji na razdoblje od 5 godina počevši od 23. veljače 2012. Komisija izrađuje izvješće o delegiranju ovlasti najkasnije 9 mjeseci prije kraja petogodišnjeg razdoblja. Delegiranje ovlasti automatski se produljuje za razdoblje jednakog trajanja, osim ako se Europski parlament ili Vijeće tom produljenju usprotive najkasnije 3 mjeseca prije kraja svakog razdoblja.
3. Europski parlament ili Vijeće u svakom trenutku mogu opozvati delegirane ovlasti iz članka 3. stavka 4. Odlukom o opozivu prekida se delegiranje ovlasti koje je u njoj navedeno. Opoziv proizvodi učinke dan nakon objave spomenute odluke u Službenom listu Europske unije ili na kasniji dan naveden u spomenutoj odluci. On ne utječe na valjanost delegiranih akata koji su već na snazi.
4. Čim donese delegirani akt, Komisija ga istodobno priopćuje Europskom parlamentu i Vijeću.
5. Delegirani akt donesen na temelju članka 3. stavka 4. stupa na snagu samo ako Europski parlament ili Vijeće u roku 2 mjeseca od priopćenja tog akta Europskom parlamentu ili Vijeću na njega ne ulože nikakav prigovor ili ako su prije isteka tog roka i Europski parlament i Vijeće obavijestili Komisiju da neće uložiti prigovor. Taj se rok produljuje za 2 mjeseca na inicijativu Europskog parlamenta ili Vijeća.
Članak 9.
Postupak odbora
1. Komisiji pomaže Odbor europskog statističkog sustava osnovan Uredbom (EZ) br. 223/2009. Taj odbor je odbor u smislu Uredbe (EU) br. 182/2011.
2. Pri upućivanju na ovaj stavak, primjenjuje se članak 5. Uredbe (EU) br. 182/2011.
Članak 10.
Stavljanje izvan snage
Uredba (EZ) br. 1172/98 stavlja se izvan snage.
Upućivanja na Uredbu stavljenu izvan snage smatraju se uputama na ovu Uredbu i čitaju se u skladu s korelacijskom tablicom u Prilogu IX.
Članak 11.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Strasbourgu, 18. siječnja 2012.